Diari Oficial de la Generalitat Valenciana


Sumari del DOGV 6892, del 30-10-2012 (2012/9683)

RESOLUCIÓ de 5 de juliol de 2012, de la Direcció General d'Energia de la Conselleria d'Economia, Indústria i Comerç de la Generalitat, per la qual s'atorga autorització administrativa per a les instal·lacions elèctriques de distribució de la nova subestació transformadora de 220/20 kV, denominada ST Alacant, situada al terme municipal d'Alacant, s'aprova el projecte tècnic d'execució i s'en declara, en concret, la utilitat pública. (ATASCT/2010/24/03).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6892

Data del DOGV
:   30-10-2012

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2012/9683


Data del document
:   05-07-2012

Organisme emissor
:   Conselleria d'Economia, Indústria i Comerç

Tipus de document
:   Resolució

Descriptors 

:   * empresa privada

RESOLUCIÓ de 5 de juliol de 2012, de la Direcció General d'Energia de la Conselleria d'Economia, Indústria i Comerç de la Generalitat, per la qual s'atorga autorització administrativa per a les instal·lacions elèctriques de distribució de la nova subestació transformadora de 220/20 kV, denominada ST Alacant, situada al terme municipal d'Alacant, s'aprova el projecte tècnic d'execució i s'en declara, en concret, la utilitat pública. (ATASCT/2010/24/03). [2012/9683]  
Vista la sol·licitud presentada per Iberdrola Distribución Eléctrica, SAU, domiciliada als efectes de notificacions a 03750 Alacant, carrer d'Ausó y Monzó, número 16, en data 29 de desembre de 2009, davant del Servici Territorial d'Energia d'Alacant, en què sol·licita que se li concedisca una autorització administrativa per a les instal·lacions elèctriques de distribució de la nova subestació transformadora de 220/20 kV, ST Alacant, la ubicació de la qual confronta per l'est amb el carrer d'Escultor Bañuls, pel nord amb l'aparcament del Tossal i pel sud i l'oest amb una zona enjardinada, al terme municipal d'Alacant, província d'Alacant (ATASCT/2010/24/03).  
A la sol·licitud mencionada, s'adjunta el projecte tècnic de la instal·lació esmentada, firmat per un tècnic competent.  
Vist que va ser realitzada la informació pública de la sol·licitud esmentada en el Diari Oficial de la Comunitat Valenciana del dia 2 de juliol de 2010, en el Butlletí Oficial de la Província d'Alacant del dia 29 de juny de 2010, en el diari La Verdad de data 29 de juny de 2010 i al tauler d'anuncis de l'Ajuntament d'Alacant, únic municipi afectat pel projecte, des del dia 17 de setembre fins al 25 d'octubre de 2010, segons un edicte de l'Ajuntament esmentat, als efectes establits en l'article 9 de l'esmentat Decret 88/2005, de 29 d'abril, en l'article 144 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia, en l'article 9 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació Ambiental, en el Decret 162/1990, de 15 d'octubre, pel qual s'aprova el Reglament d'Impacte Ambiental, i en el Decret 120/2006, d'11 d'agost, pel qual s'aprova el Reglament de Paisatge de la Comunitat Valenciana.  
  
D'acord amb la documentació que consta en l'expedient s'han presentat les al·legacions següents:  
· Miguel Ángel Pavón García, en nom i representació d'Esquerra Unida del País Valencià (EUPV), manifesta el rebuig a l'emplaçament proposat per a la subestació per l'impacte negatiu de la contaminació electromagnètica sobre la salut per a les persones, i proposa que la ubicació no siga en sòl urbà o urbanitzable. Així mateix, indica que aquelles esteses que puguen ser necessàries per a millorar el subministrament energètic no haurien de superar la tensió de 20 kV.  
  
· Carlos Arribas Ugarte, en nom i representació d'Ecologistes en Acció del País Valencià, i Rocío Ordóñez Sánchez, en nom i representació de Plataforma d'Afectats contra la Telefonia Mòbil d'Alacant, presenten escrits independents de contingut idèntic, on realitzen manifestacions relatives a la instal·lació projectada de caràcter mediambiental, urbanístic, i paisatgístic, així com relatives a aspectes de seguretat i salut, i assenyalen que la documentació sotmesa a informació pública no complix el que preveu la reglamentació de seguretat contra incendis als establiments industrials. Igualment, indiquen que la subestació elèctrica esmentada acollirà activitats industrials incompatibles amb l'ús lúdic, d'oci i esplai propis d'un parc urbà. Manifesten la inexistència d'un estudi d'alternatives d'ubicació de la instal·lació projectada, així com una justificació inexacta de la instal·lació de la nova subestació transformadora.  
  
Una vegada remeses les al·legacions esmentades a l'empresa peticionària perquè en donara la conformitat o formulara els inconvenients que estimara procedents, esta va emetre una contestació respecte a les qüestions suscitades: a) Quant a l'afecció electromagnètica derivada del funcionament de la ST Alacant, a partir dels estudis epidemiològics realitzats durant els últims anys no es pot afirmar que els camps elèctrics i magnètics de 50 Hz existents en el nostre entorn suposen un risc per a la salut; b) Quant a les línies elèctriques de l'entorn, si bé no són objecte d'este expedient, estes són compatibles amb el planejament urbanístic existent; c) Pel que fa a les manifestacions formulades de caràcter mediambiental, urbanístic i paisatgístic, la peticionària assenyala la compatibilitat de la instal·lació amb el plantejament, així com el baix impacte visual de la instal·lació, que procura aconseguir la major integració paisatgística en un entorn bastant antropitzat. Igualment, assenyala que la instal·lació projectada no representa un risc de proliferació i disseminació bacteriològica, igual que no serà significatiu l'impacte electromagnètic total del projecte de la subestació; i d) La falta d'alternatives d'ubicació de la instal·lació és conseqüència de les característiques tècniques d'esta i de la necessitat d'ubicar-la al nucli d'Alacant, a fi de millorar la xarxa de subministrament elèctric de la Comunitat Valenciana, i que té la seua justificació a través del document de Planificació dels sectors d'electricitat i gas 2008-2016, i també de la necessitat del mallat de la xarxa de transport.  
  
Atés que de conformitat al que disposa l'article 9 del Reial Decret Legislatiu 1/2008, d'11 de gener, s'ha emés una consulta a les administracions públiques afectades per a la definició de l'amplitud i del nivell de detall de l'estudi d'impacte ambiental.  
  
Atés que de conformitat amb el mencionat Decret 88/2005, de 29 d'abril, es va traslladar a l'Ajuntament d'Alacant la separata del projecte de la instal·lació sol·licitada perquè afectava béns, instal·lacions, obres o servicis, centres o zones dependents d'eixa entitat, a l'efecte que en prestara la conformitat o l'oposició, i simultàniament es va traslladar a l'Ajuntament esmentat, d'acord amb l'article 75 de la Llei 16/2003, de 17 de desembre, i amb l'article 72 de la Llei 16/2008, de 22 de desembre, ambdós de Mesures Fiscals, de Gestió Administrativa i Financera i d'Organització de la Generalitat, sol·licitant un informe sobre l'adaptació del projecte al planejament urbanístic que siga aplicable.  
  
L'Ajuntament d'Alacant va emetre un informe on manifestava la seua conformitat a la instal·lació projectada amb les condicions particulars que l'informe esmentat conté.  
Vist que de la documentació que consta en l'expedient no es desprén que hi ha cap afecció a la resta de les administracions públiques, organismes i, si pertoca, empreses de servicis públics o d'interés general que puguen veure's afectats per la instal·lació.   
Vist que el Servici Territorial d'Energia d'Alacant ha emés un informe favorable sobre la instal·lació sol·licitada.  
Vist que figura en l'expedient una còpia de la resolució emesa en data 4 de gener de 2012 pel director general d'Avaluació Ambiental i Territorial de la Conselleria d'Infraestructures, Territori i Medi Ambient, per mitjà de la qual s'estima acceptable, únicament als efectes ambientals, i sense perjuí de l'obtenció prèvia de les autoritzacions sectorials que hi siguen aplicables, el projecte d'execució de la subestació transformadora de 220/20 kV denominada ST Alacant, promogut per Red Eléctrica de España, SAU, i Iberdrola Distribución Eléctrica, SAU, al terme municipal d'Alacant, província d'Alacant, sempre que este es desenrotlle amb les previsions del projecte, l'estudi d'impacte ambiental i la resta de documentació que consta en l'expedient, i amb els condicionants que es recullen en la part dispositiva d'esta resolució.   
  
Vist que el projecte presentat disposa entre la seua documentació dels plànols pertinents a escala adequada, que està suficientment detallat i que conté una relació concreta i individualitzada dels béns i drets afectats.  
Vist que la sol·licitud i documentació adjunta reunix una definició i concreció de les característiques tècniques que garantisquen la major seguretat i la millor funcionalitat de la subestació transformadora (que són els paràmetres que condicionen i obliguen principalment a adoptar l'establiment de la instal·lació elèctrica), amb independència de les afeccions que puguen representar a tercers, i això sense perjuí d'indemnitzar-les adequadament.  
Vist que d'acord amb el projecte presentat la finalitat de la subestació transformadora és afrontar les necessitats de potència i qualitat que requerixen, a més dels subministraments existents i el creixement vegetatiu del consum en la zona, totes les actuacions que en un futur es vagen consolidant en la zona.  
Atés que d'acord amb l'article 38 del Reial Decret 1955/2000, d'1 de desembre, les instal·lacions l'autorització de les quals se sol·licita constituïxen instal·lacions de les xarxes de distribució d'energia elèctrica.  
Atés que esta instal·lació, pel fet d'estar radicada íntegrament en territori de la Comunitat Valenciana i no estar enquadrada dins de les establides en l'article 3.2.a de la Llei 54/1997, de 27 de novembre, del Sector Elèctric, que corresponen a l'Administració general de l'Estat, la Generalitat Valenciana és la competent per a tramitar-la i autoritzar-la.  
  
Atés que la sol·licitud ha complit els tràmits establits en la Llei 54/1997, de 27 de novembre, i en el Reial Decret 1955/2000, d'1 de desembre, així com en el Decret 88/2005, de 29 d'abril.  
Atés que esta Direcció General és competent per a resoldre este expedient, d'acord amb el que disposa l'article 17 del Decret 97/2011, de 26 d'agost, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Indústria i Comerç, en la redacció que en fa el Decret 122/2011, de 16 de setembre.  
Esta Direcció General d'Energia resol:  
  
Primer  
Atorgar a Iberdrola Distribución Eléctrica, SAU, una autorització administrativa per a les instal·lacions elèctriques de distribució de la nova subestació transformadora de 220/20 kV, denominada ST Alacant, situada al terme municipal d'Alacant, província d'Alacant, i que té les característiques tècniques principals següents:  
· Transformadors de potència:   
El sistema de transformació esta compost per la instal·lació d'un transformador de potència d'instal·lació d'interior, situat al seu recinte corresponent a l'edifici i amb les característiques següents:  
- Potència nominal: 50 MVA.  
- Relació de transformació, 225.000±9x2.500/21.500 V  
- Grup de connexió: YNd11.  
- Freqüència: 50 Hz.  
- El born del neutre anirà directament connectat a terra.  
En paral·lel amb l'eixida en 20 kV del transformador de potència, s'instal·la una reactància trifàsica per a limitar el corrent de defecte a terra, que s'ubicarà al mateix compartiment que el transformador, amb les següents característiques:  
- Tensió nominal: 20 kV.  
- Freqüència: 50 Hz.  
- Grup de connexió: en ZIG-ZAG.  
- Intensitat de defecte a terra: 500 A.  
- Duració del defecte a terra: 30 segons.  
Esta reactància serà trifàsica, aïllada en oli, i en cada una de les fases i en el neutre porten incorporats transformadors d'intensitat tipus bushing de les característiques següents:  
- En cada fase: 3/Ti tipus BR, relació 300/5 A, 15 VA, 5P20.  
- En el neutre: 1/Ti tipus BR, relació 300/5 A, 15 VA 5P20.  
A més, es deixara construït un recinte buit per a la instal·lació de dos transformadors futurs (T-2 i T-3).  
· Sistema elèctric de 20 kV:   
Estarà format per una instal·lació blindada, interior, amb embolcall metàl·lic i aïllament per a 24 kV, en hexafluorur de sofre (SF6), amb una configuració de doble barra, compost per les següents posicions, en el mòdul següent:  
- Mòdul 1, compost per (17 posicions):  
- 10 posicions de línia, compostes per: un interruptor automàtic; un seccionador de tres posicions (obert, tancat i connexió de terra); un seccionador de dos posicions (obert, tancat); tres transformadors d'intensitat toroïdals; un transformador toroïdal que comprén les tres fases; tres terminals endollables; i testimonis de presència de tensió.   
  
En una d'estes cel·les (TSA-2) es modificarà el transformador d'intensitat per a la connexió del TSA-2.  
- Una posició d'enllaç de barra, composta per: un interruptor automàtic; tres transformadors d'intensitat; i dos seccionadors de dos posicions.  
- Una posició de mesura, composta per: sis transformadors de tensió; i dos seccionadors de tres posicions. S'instal·larà una cel·la per a la posició de mesura.  
- Una posició de transformador, composta per: un interruptor automàtic; un seccionador de tres posicions; un seccionador de dos posicions; tres transformadors d'intensitat toroïdals; nou terminals endollables; i testimonis de presència de tensió.  
- Una posició de servicis auxiliars (TSA-1), composta per: un interruptor fusible; un seccionador de tres posicions; un seccionador de dos posicions; tres terminals endollables; i testimonis de presència de tensió.   
- Una posició de bateria de condensadors, composta per: un interruptor automàtic; un seccionador de tres posicions; un seccionador de dos posicions; tres transformadors d'intensitat toroïdals; tres terminals unipolars i testimonis de presència de tensió.  
- Dos posicions per a partició de barres amb cable, compostes per: un interruptor automàtic; un seccionador de dos posicions; tres transformadors d'intensitat; i nou terminals endollables.  
El desenrotllament final de la subestació seran tres mòduls independents de cel·les de 20 kV de 10 línies en cada un, ubicats en tres sales de MT independents, dins de l'edifici. El sistema quedarà completat amb la dotació d'una bateria de condensadors compacta d'instal·lació interior, BC-1, connectada a les seues cel·les corresponents, de 10,8 MVAr, formada per una bateria de 3,6 i una altra de 7,2 MVAr, treballant de forma escalonada, i dos transformadors de servicis auxiliars (TSA 1 i TSA 2).  
· S'ha previst la instal·lació dels aparells de mesura corresponents, comandament de control i proteccions, així com els sistemes de distribució de servicis auxiliars en corrent altern i corrent continu des dels respectius equips rectificadors-bateria. Són de tipus interior, ubicats en quadres i armaris situats a les sales d'edifici on s'instal·laran els sistemes de 220 i 20 kV, així com a la sala de control i comunicacions.  
  
· Obra civil:   
La instal·lació comprén un edifici davall la rasant de l'aparcament, aprofitant el desnivell existent entre este i la zona enjardinada de la muntanya del Tossal. La subestació s'adapta a la geometria de l'aparcament, tant en la seua alçària com en la seua forma rectangular. La construcció s'ajusta en volum disposant en la seua distribució d'una planta baixa i soterrani. La planta baixa albergarà la sala del sistema de 220 kV, la sala de MT modulada en tres compartiments, una sala de protecció contra incendis, una sala d'equips, una sala de control, protecció, comunicació, alimentació en baixa tensió, i tres recintes per a transformadors. La planta de soterrani es destina al pas i canalitzacions de cables.  
· Pressupost: quatre milions huit-cents huitanta-set mil dos-cents huitanta euros i vint-i-tres cèntims (4.887.280,23 €).  
  
Segon  
Aprovar el projecte tècnic d'execució, firmat per un tècnic competent, per a la construcció de les instal·lacions de transport secundari assenyalades en el punt primer d'esta resolució.  
Esta resolució queda sotmesa a les condicions següents:  
  
a) De conformitat amb el títol VII de la Llei 54/1997, de 27 de novembre, l'atorgament es fa sense perjudici de les concessions i autoritzacions que calguen, d'acord amb altres disposicions que siguen aplicables i en especial les relatives a l'ordenació de territori i al medi ambient.  
b) La instal·lació que s'execute ha de complir els reglaments tècnics aplicables a este tipus d'instal·lacions, i en particular el que establix el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les seues instruccions tècniques complementàries. En tot cas, Iberdrola Distribución Eléctrica, SAU, ha d'observar els preceptes, mesures i condicions que s'establisquen en la legislació aplicable a l'activitat de transport d'energia elèctrica.  
c) Les instal·lacions han d'executar-se segons el projecte aprovat. En cas que calga introduir modificacions respecte de la documentació presentada, el titular d'esta resolució ha de sol·licitar prèviament a esta Direcció General l'aprovació corresponent.  
d) El termini d'execució de l'obra serà de 18 mesos, comptador des de l'endemà del dia que s'obtinga la disponibilitat legal per a l'ocupació material de tots els terrenys necessaris per a l'execució de les instal·lacions. No obstant això, amb anterioritat a la finalització del termini esmentat, Iberdrola Distribución Eléctrica, SAU, en podrà sol·licitar una ampliació concreta mitjançant una sol·licitud motivada davant d'este òrgan directiu, adjuntant-hi la documentació justificativa de la demora i del nou termini previst que sol·licite.   
e) El titular donarà compte de l'acabament de les obres al Servici Territorial d'Energia d'Alacant als efectes de la sol·licitud d'autorització d'explotació, a la qual s'adjuntarà un certificat de direcció i final d'obra subscrit per un tècnic facultatiu competent, que acreditarà que és conforme als reglaments tècnics en la matèria, d'acord amb el que establix la normativa vigent per als projectes d'instal·lacions elèctriques, i igualment respecte a l'autorització administrativa i el projecte d'execució aprovat.  
f) L'Administració deixarà sense efecte esta resolució en qualsevol moment en què observe l'incompliment de les condicions que s'hi han imposat.  
g) Les d'orde mediambiental establides en la Declaració d'impacte ambiental, de 4 de gener de 2012, del director general d'Avaluació Ambiental i Territorial de la Conselleria d'Infraestructures, Territori i Medi Ambient, i que són les següents:  
1. Es realitzarà el seguiment arqueològic de l'obra, tal com recull l'informe de la Direcció General de Patrimoni Cultural Valencià d'11 d'agost de 2010.  
2. Hauran d'adoptar-se les condicions (mesures d'integració paisatgística i programa d'implementació) fixades en l'estudi d'integració paisatgística de què s'acompanya el projecte, d'acord amb el contingut de l'informe de 27 de setembre de 2010 del Servici de Paisatge.  
3. S'adoptaran els aspectes regulats en el Reial Decret 795/2010, de 16 de juny, en relació a l'ús de gasos fluorats.  
4. En consideració a l'àmbit urbà de l'emplaçament, en posar en marxa la instal·lació es realitzaran mesuraments a l'efecte de comprovar les estimacions incloses en l'estudi d'impacte ambiental i en el projecte relatives a emissions sonores (auditoria acústica) i camps electromagnètics i el compliment dels valors establits en la normativa aplicable. Els resultats s'acompanyaran de les condicions de funcionament de la subestació (equips de funcionament, grau de càrrega, horari etc.).  
  
5. Les accions incloses en el Programa de Vigilància Ambiental han de comunicar-se, a l'efecte d'acreditar l'adopció i execució de les mesures preventives i correctores proposades i de comprovar-ne l'eficàcia.   
  
6. Qualsevol modificació o ampliació del projecte presentat ha de ser comunicada a l'òrgan ambiental competent, que establirà, si és procedent, l'aplicació de noves mesures correctores.  
  
Tercer  
Declarar, en concret, la utilitat pública per a l'establiment de les instal·lacions elèctriques de transport secundari autoritzades en el punt primer d'esta resolució, cosa que porta implícita la necessitat d'ocupar els béns i drets afectats i n'implica l'ocupació urgent als efectes de l'article 52 de la Llei d'Expropiació Forçosa, i que es concreta en una afecció a les finques particulars, incloses en la relació de l'annex I, amb l'abast i els efectes que establixen l'article 56 de la Llei 54/1997, de 27 de novembre, i els articles 157.1, 158, 159, 160 i 162.3 del Reial Decret 1955/2000, d'1 de desembre.  
  
  
Quart  
Publicar i notificar esta resolució, d'acord amb el que establix l'article 10 del Decret 88/2005, de 29 d'abril, fent saber que esta publicació es realitza igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, de notificació d'esta resolució als titulars desconeguts o amb domicili ignorat o a aquells a qui, després d'haver-se intentat la notificació, no s'haja pogut practicar.  
  
  
  
Annex I  
  
Relació de béns i drets afectats del projecte ST Alacant 220/20 kV  
  
Terme municipal d'Alacant, província Alacant  
(Instal·lacions de distribució)  
  
  
  
  
  
\* \* \* \* \*  
  
  
Anexo I  
  
Relación de bienes y derechos afectados del proyecto: ST Alicante 220/20 kV  
  
Término municipal de Alicante, provincia Alicante  
(Instalaciones de distribución)  
  
  
  
Contra esta resolució, que no posa fi a la via administrativa, es pot interposar un recurs d'alçada davant del secretari autonòmic d'Economia, Indústria i Comerç en el termini d'un mes, comptador des de l'endemà del dia que es notifique, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 5 de juliol de 2012.- El director general d'Energia: Antonio Cejalvo Lapeña.